Suid-Afrika het ’n landskap wat ’n habitat aan baie soorte wilde diere bied – van woude, savannes en grasvelde tot halfwoestyn- en dorre woestyngebiede.
Ons kyk na die wilde diere bekend as die Groot Vyf en fokus dan op die kameelperd – ’n dier wat ongewoon lyk as gevolg van sy laaaang nek.
Aasvreters is diere wat nie sal skroom om dooie diere te vreet nie. Hulle vreet aan diere wat vanweë natuurlike oorsake dood is of hulle vreet die karkasse skoon wanneer die roofdiere daarmee klaar is.
Die verskil tussen die twee soorte kan aan die bolip gesien word. Die witrenoster se lip is vierkantig en die swartrenoster s’n gepunt. Die mens is hul vyand. Stropers wat hulle vir hul horings skiet, is besig om dié diere finaal uit te wis. Die horings is gesog in die Ooste, waar dit vir twyfelagtige medisyne gebruik word.
Hierdie dier met sy lang nek is op meer as 5,5 m die langste landsoogdier ter wêreld. Al is die nek so lank, bevat hy net sewe nekwerwels nes die meeste ander soogdiere – jy ook!
Vanweë sy lengte het die kameelperd ’n ingewikkelde bloedsomloopstelsel wat met ’n enorme hart van meer as 10 kg aan die gang gehou word. ’n Groot bul kan meer as 1 200 kg weeg en ’n koei meer as 900 kg.
Dis pers-swart en tot 50 cm lank. Die tong is aangepas sodat die kameelperd nie seerkry wanneer hy doringtakkies met sy tong stroop nie.
As ’n kameelperd gaan lê, vou hy sy bene onder sy lyf in. Dis dan nogal ’n gesukkel om orent te kom, hoor! Die voorste bene word eers half uitgevou en die nek word na agter geswaai om die gewig van die voorste bene af te neem.
Die nek word dan vorentoe geswaai om die gewig van die agterbene af te kry. Deur hierdie beweging te herhaal kan die kameelperd eindelik op die been kom. Omdat dit so ’n gesukkel is, slaap hulle gewoonlik sommerso staan-staan.
Kameelperde is taamlik sosiaal en kom elke nou en dan in troppe saam, maar hulle het nie groot troppe soos buffels nie. Die jonges bly saam met ’n paar koeie.
Kameelperde is egter meestal rustige diere. Jy kan gerus in ’n wildtuin gaan kyk hoe hierdie mooi diere in die natuur lyk.